Trine Pertou Mach (EL), 2025-05-02:
Tak for det, og tak for debatten.
Det her beslutningsforslag, som vi har diskuteret de seneste små 2 timer, har som omdrejningspunkt, at Danmark lige nu sidder på en af de midlertidige, ikkepermanente pladser i FN's Sikkerhedsråd.
Forslaget, som vi har fremsat, går på, at Danmark som medlem af FN's Sikkerhedsråd skal arbejde for en anerkendelse af Palæstina som selvstændig stat – selvstændig og suveræn stat – inden for 1967-grænserne i FN's Sikkerhedsråd, således at FN anerkender Palæstina og giver fulde menneskerettigheder i FN's organer.
Det er grundlæggende det, som diskussionen handler om.
Vi er nået meget vidt omkring, må man sige, og også til områder, der dårligt nok er et hjørne af debatten, men ligger væsentligt udenfor.
Men det er det, som er omdrejningspunktet.
Da der for godt et år siden var en tilsvarende debat i FN-regi, lød det fra Algeriet, som var en af forslagsstillerne til den daværende resolution, at fred kommer gennem inklusion af Palæstina, ikke gennem eksklusion.
Det er jeg fuldstændig enig i.
Debatten i dag har jo også vist, at vi i virkeligheden langt hen ad vejen deler læsning af den horrible, horrible situation for palæstinenserne – den situation, at vi kommer længere og længere væk fra det, som er bredt funderet dansk udenrigspolitik gennem mange år, nemlig at vi går ind for en tostatsløsning, dvs. en israelsk og en palæstinensisk stat, der skal leve side om side i fred og fordragelighed.
For det, der i virkeligheden er virkeligheden er jo, at situationen for palæstinenserne bliver mere og mere blakket, at perspektivet for selv en dag at kunne bestemme er ved at forsvinde, at man står over for sult, fordrivelse, ødelæggelse af huse, smadring af infrastruktur, tyveri af naturressourcer, annektering af land, og den annektering sker stadig, også i den tid, der er gået, siden Den Internationale Domstol sagde, at den situation, der er i Mellemøsten, er ulovlig, og at Israels besættelse, bosættelser, annekteringspolitik og undertrykkelsessystemer er ulovlige.
Det er virkeligheden.
Så længe verdenssamfundet ikke skifter gear og ikke gør noget andet, end man har gjort hidtil, så står Palæstina til at forsvinde, og tostatsløsningen vil havne i historiebøgerne som et løfte, der aldrig blev indfriet, og palæstinensernes ret til selvbestemmelse som en ret, der aldrig blev gjort til virkelighed.
Derfor er der ingen gratis positioner i den her sag.
Man bliver nødt til at stille sig op som land, også når man skal sige noget, der byder nogle allierede eller venner eller samarbejdspartnere imod, som man ikke er vant til at sige imod.
Det er faktisk afgørende, for der er nødt til at ske noget andet.
Vi har talt meget om momentum i dag, og hvad der er momentum for, og hvornår der er momentum for et eller andet.
Det er jo ikke noget, der bare foregår rundtomkring os, det er jo noget, vi selv kan bidrage til.
Israel står i øjeblikket anklaget for folkemord på grund af deres militæraktion i Gaza.
Israels premierminister står anklaget og er eftersøgt for krigsforbrydelser og forbrydelser mod menneskeheden ved Den Internationale Straffedomstol, og så er der altså den her udtalelse fra Den Internationale Domstol fra sidste sommer, som siger, at situationen i de palæstinensiske områder er ulovlig, og at Israel har pligt til at fjerne sig, men også, at verdenssamfundets stater har pligt til at handle.
Og det her forslag er jo netop et forslag til, hvordan Danmark kan handle i den virkelighed.